b'\n_START_ARTICLE_\nRellotge de polsera\n_START_PARAGRAPH_\nUn  rellotge de polsera  \xc3\xa9s un rellotge que es porta al canell subjecte amb una corretja de pell, de goma o de metall._NEWLINE_En un principi, els rellotges de polsera eren poc populars per als homes, que preferien els rellotges de butxaca i desdenyaven els de polsera perqu\xc3\xa8 els creien semblants a una joia per dama.\n_START_SECTION_\nHist\xc3\xb2ria\n_START_PARAGRAPH_\nEls primers rellotges de polsera es van fabricar a finals del segle XIX, per a un \xc3\xbas militar. Girard-Perregaux va produir una s\xc3\xa8rie de rellotges de pols per a la Marina alemanya el 1880. El pioner de l\'aviaci\xc3\xb3 brasilera Alberto Santos Dumont va fer realitzat pel rellotger parisenc Louis Cartier, amic seu, un rellotge per als pilots que es portava a la polsera._NEWLINE_Els pilots de la Primera Guerra Mundial havien descobert que els seus rellotges de butxaca,  resultaven poc pr\xc3\xa0ctics, especialment en condicions de combat, aix\xc3\xad que fixaven un rellotge de butxaca normal sobre un suport, amb unes corretges que permetien lligar-lo, inicialment a la cuixa, i podien saber l\'hora sense deixar anar els comandaments de l\'avi\xc3\xb3. Abans s\'havien de treure el rellotge de la butxaca i no era pr\xc3\xa0ctic. Alguns van provar de posar-lo al panell d\'instruments, per\xc3\xb2 les vibracions el desmuntaven. El rellotge de polsera va triomfar r\xc3\xa0pidament a l\'entorn militar i, finalment, a la societat civil, i es va convertir en l\'est\xc3\xa0ndard al final de la guerra._NEWLINE_Despr\xc3\xa9s de la guerra, les infermeres varen veure que es podien fixar al canell, el rellotge que duien fins llavors penjat al coll amb una cadeneta o cord\xc3\xb3, que solia ser una mica m\xc3\xa9s petit que el de butxaca est\xc3\xa0ndard, (costa imaginar un rellotge est\xc3\xa0ndard de butxaca de 4,8cm de di\xc3\xa0metre i 1,5cm de gruix lligat al canell). De fet els rellotges, dits d\'infermera, s\xc3\xb3n m\xc3\xa9s petits que els de butxaca i tenen la corona "a les 6" (vegeu la imatge), ja que aix\xc3\xad el veuen del dret quan l\'agafen amb la m\xc3\xa0._NEWLINE_El primer rellotge autom\xc3\xa0tic (rellotge de polsera amb volant giratori) va ser creat el 1923 per John Harwood. Sembla que Harwood no sabia que Abraham-Louis Perrelet havia constru\xc3\xaft un rellotge de butxaca amb volant giratori ja el 1770, i poc despr\xc3\xa9s Hubert Sarton . M\xc3\xa9s tard, Rolex va construir un rellotge autom\xc3\xa0tic i el va patentar. Un rellotge autom\xc3\xa0tic aprofita l\'energia dels moviments del bra\xc3\xa7 de l\'usuari per donar corda_NEWLINE_Eel 1967 el Centre Electronique Horloger (CEH) de Neuch\xc3\xa2tel, Su\xc3\xafssa, va presentar el primer rellotge electr\xc3\xb2nic amb un quars en miniatura com a element del rellotge,  i va ser certificat l\'agost de 1967 com a cron\xc3\xb2metre a l\'Observatori de Neuch\xc3\xa2tel (IEEE milestone). _NEWLINE_Fins a l\'aparici\xc3\xb3 dels rellotges de quars, els europeus i americans, en particular els su\xc3\xafssos portaven la davantera en la construcci\xc3\xb3 de rellotges de polsera, per\xc3\xb2 des d\'aleshores, els japonesos s\xc3\xb3n els que han portat la davantera en aquest mercat.'